DA Den Europæiske Unions Tidende C 103/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 103/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I OVERENSSTEMMELSE MED ARTIKEL 9

»CROTTIN DE CHAVIGNOL«/»CHAVIGNOL«

EF-nr.: FR-PDO-0217-01004-15.6.2012

BGB ( ) BOB ( X )

1. Afsnit i varespecifikationen, som berøres af ændringen

— ☐ Produktets betegnelse — ☒ Varebeskrivelse — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Krav i nationale bestemmelser — ☐ Andre (angives nærmere)

2. Type ændring(er)

— ☐ Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — ☒ Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — ☐ Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

Varebeskrivelse

Præciseringerne gør det muligt at bevare produktets egenskaber og undgå efterligninger:

— Det præciseres, at osten produceres ved hjælp af et blandet koagel med laktisk dominans.

— »Crottin de Chavignol«-/»Chavignol«-ostens form præciseres (afrundede kanter, tykkere i midten end øverst og nederst). Dette skyldes den obligatoriske vending i formen.

— Tør- og fedtstofindholdet har meget stor betydning for produktets organoleptiske egenskaber. Der er derfor fastsat et samlet tørstofindhold (på mellem 37 g og 45 g pr. ost).

— Det har været nødvendigt at fastsætte en maksimumsvægt for ostene (90 g), da vægten ligeledes har indflydelse på modningsprocessen (og således på de organoleptiske egenskaber) som følge af forholdet mellem overflade og volumen.

Der er blevet indføjet en langtidsmodnet ost af typen »repassé« i varebeskrivelsen, idet en række modningsvirksomheder og gårdproducenter anvender traditionelle teknikker til lagring i lukket atmosfære, hvor lagringsperioden for visse oste forlænges i forhold til varespecifikationen. Selv om denne produktion kun udgør en begrænset andel af de »Crottin de Chavignol«-/»Chavignol«-oste, der sælges, har sammenslutningen ønsket at præcisere denne mulighed i varebeskrivelsen for at bevare denne metode, der har en positiv indflydelse på ostenes smag. Ostens egenskaber beskrives således: Farven kan blive mørkere, endog brun, og ostemassen får en blød konsistens.

Bevis for oprindelse

I lyset af udviklingen i den nationale lovgivning er afsnittet »Eléments prouvant que le produit est originaire de l’aire géographique« (bevis for varens oprindelse i det geografiske område) blevet konsolideret og omfatter navnlig forpligtelser med hensyn til indberetning og til at føre registre med henblik på at kunne spore produktet og overvåge produktionsvilkårene. Kontrollen med varespecifikationen for en beskyttet oprindelsesbetegnelse foregår i overensstemmelse med en kontrolplan, der opstilles af et kontrolorgan.

Produktionsmetode

Besætning, race, avl og foder

Det præciseres, at besætningen senest den 1. januar 2017 udelukkende må bestå af geder af alperacen. Sancerrois-geden, der tidligere var meget udbredt, er forsvundet i dag. Alperacen ligner den mest, både med hensyn til morfologi, lav produktivitet og evnen til at tilpasse sig et kuperet terræn med kratbevoksninger. De andre mere udbredte og produktive gederacer hører hjemme i sletteområder og ikke i de kuperede landskaber i området for betegnelsen. Anvendelsen af denne race er i overensstemmelse med anvendelsen i det geografiske område, da oprindelsesbetegnelsen blev godkendt i 1976, om end den ikke blev kodificeret på daværende tidspunkt.

For at sikre et økosystem, der fremmer den naturlige mikroflora i mælken, og for at sikre en bedre dyrevelfærd er der blevet fastsat minimumskrav til halmareal og løbegårdsareal pr. ged. Pr. 1. januar 2017 skal geder, der er permanent opstaldet, have adgang til et halmområde på mindst 2 m2 pr. ged, geder, der har adgang til græsarealer, skal have adgang til et halmområde på mindst 1,5 m2, og geder, der har adgang til en løbegård, skal have adgang til et halmområde på mindst 1,5 m2 og et løbegårdsareal på mindst 1,5 m2.

Reglerne for fodring af besætningen er blevet præciseret:

— Grovfoder har fået en central plads i besætningernes foder for at styrke tilknytningen til det geografiske område ved hjælp af dette foder, der stammer fra området. Foderet skal udgøre mindst 50 % af den daglige ration af tørfoder, og græs, hø eller foder i baller skal udgøre mindst 70 %. Ensileret foder er forbudt. For at sikre bedrifternes foderforsyning, navnlig i fugtigt forårsvejr, er foder i baller tilladt, men det må højst udgøre 50 % af det daglige indtag af tørfoder. Senest den 1. januar 2017 skal alt foder produceres i det geografiske område »Crottin de Chavignol«/»Chavignol«.

— Fodertilskud bestående af koncentreret og/eller tørret foder må højst udgøre 50 % af den daglige ration af tørfoder og skal være råvarer, der kan blandes i foderet, og som er opført på en positivliste. Mindst halvdelen skal være produceret i det geografiske område.

— Således skal mindst 75 % af malkebesætningens samlede daglige ration af tørfoder produceres i det geografiske område senest den 1. januar 2017.

— Der er desuden blevet indført en bestemmelse om det tilgængelige foderareal på bedriftsniveau. Senest den 1. januar 2017 skal det foderareal, der årligt anvendes til gedebesætningen, være på mindst 1 ha pr. 12 geder og være beliggende i det geografiske område. Græsarealet på bedriften skal være på mindst 1 ha pr. 24 geder. For at opfylde dette krav er det imidlertid tilladt at købe foder produceret i det geografiske område. I så fald fastsættes et tilsvarende areal på grundlag af 4 t tørstof = 1 ha foderareal. Højst halvdelen af besætningens årlige foderindtag må komme fra dette areal.

Anvendt mælk

Det præciseres, at den anvendte mælk er uhomogeniseret fuldfed råmælk fra geder, der ikke er blevet varmebehandlet. Mælkens naturlige mikroflora er således bevaret. Mælkens lagringstid er begrænset, idet mælken skal anvendes senest 24 timer efter den sidste behandling.

Fremstilling

Tilsætningen af løbe er kontrolleret, og den blandede karakter af koagelet med laktisk dominans bevares. Formodningen har til formål at øge mælkens syredannende flora. Da denne teknik til tilsætning af løbe kræver en vis præcision, har det vist sig at være nødvendigt at regulere temperaturen og varigheden.

Forafdrypning i ostelærred efterfulgt af afdrypning i kegleform med mindst én vending er en afgørende fase i fremstillingen af »Crottin de Chavignol«-/»Chavignol«-oste. Denne fase har betydning for ostens tekstur og form.

Det er tilladt at udskyde produktionen ved at fryse ostemassen som et led i bestræbelserne på at sprede produktionen hen over året og imødegå efterspørgslen om vinteren i forbindelse med jul og nytår. Forafdrypning i ostelærred er forenelig med udskydelse af produktionen ved frysning af ostemassen. Undersøgelser har vist, at denne udskydelse af produktionen ved frysning af ostemassen ikke har indflydelse på ostenes organoleptiske egenskaber, når tilsætningen af den frosne ostemasse begrænses til 50 %. Den frosne ostemasse kan højst lagres i 15 måneder for at undgå enhver risiko for denaturering af den frosne ostemasse under lagringen. Ost fremstillet på grundlag af frossen ostemasse må ikke indeholde udtrykket »fermier« eller andre angivelser, der indikerer, at der er tale om en gårdost. Præciseringen er i overensstemmelse med den nuværende praksis.

Saltningsbetingelserne er blevet præciseret. Ved saltningen anvendes tørt salt i massen eller på overfladen. Denne metode gør det muligt at tilpasse saltmængden til udviklingen af ostemassens egenskaber.

Modning og emballering

Tilsætning af kompleks overfladeflora er tilladt (gær- og skimmelkulturer). Der er tale om modnings- og overfladeflora bestående af den naturlige flora i råmælken, flora udviklet i valle fra ostefremstilling og flora i handlen fra skimmelsvampefamilien af typen geotrichum og penicillium samt fra gærsvampefamilien.

Der er en fejl i den tidligere fremsendte varebeskrivelse, hvor det anføres, at modningsperioden beregnes fra den dato, hvor osten tages ud af formen, hvorimod der i den tilsvarende nationale tekst henvises til fremstillingsdatoen (der for operatørernes vedkommende er datoen for formning). For at afklare denne bestemmelse foreslås det at præcisere, at modningsperioden beregnes fra datoen for formning. Der er på ingen måde tale om en forkortelse af denne periode.

Modningen er af meget stor betydning for udviklingen af produktets organoleptiske egenskaber. Hurtigheden af og betingelserne for tørringen (temperatur på over 10 °C og en relativ luftfugtighed på 70 %) gør det muligt at regulere tilsætningen af overfladeflora, der vil være afgørende for den efterfølgende modning. I den anden fase, hvor ostemageren — bortset fra kravet om en temperatur på over 0 °C — selv fastsætter parametrene, kan osten modnes med henblik på fremstilling af langtidsmodnede oste (fromages repassés). I dette tilfælde modnes ostene efter en klassisk modningsfase, hvor de får en blålig overflade, i lukket atmosfære.

Det er tilladt at lagre ostene ved under 10 °C (men ved en temperatur på over 0 °C) i højst 72 timer, således at de umodne oste kan afhentes af modningsvirksomhederne.

Mærkning

Alle oste eller ostepartier skal forsynes med en etiket med obligatoriske oplysninger.

Påsætning af EU's BOB-symbol på etiketten er obligatorisk, og INAO's logo afskaffes.

Der tilføjes en række præciseringer vedrørende anvendelsen af betegnelsen og de tilladte påtegninger på etiketten, i reklamer, på fakturaer eller i andre handelspapirer.

Krav i nationale bestemmelser

Der tilføjes en oversigt over de vigtigste kontrolpunkter.

ENHEDSDOKUMENT

RÅDETS FORORDNING (EF) NR. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»CROTTIN DE CHAVIGNOL«/»CHAVIGNOL«

EF-nr.: FR-PDO-0217-01004-15.6.2012

BGB ( ) BOB ( X )

1. Betegnelse

»Crottin de Chavignol«/»Chavignol«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

Osten med den beskyttede oprindelsesbetegnelse »Crottin de Chavignol«/»Chavignol« fremstilles ved laktisk koagulering af fuldfed råmælk fra geder med tilsætning af en mindre mængde osteløbe. Ostemassen forafdryppes i lærred. Osten lagres i mindst ti dage efter formningen. Osten har en fin elfenbensfarvet skorpe med eller uden hvid eller blå skimmel, der for de langtidsmodnede ostes vedkommende kan blive mørkere, endog brun. Den langtidsmodnede ost (fromage repassé) er dækket af blå penicillium og modnet i lukket atmosfære, hvilket giver osten en blød konsistens. »Crottin de Chavignol«-/»Chavignol«-osten har en cylindrisk flad form med en meget let konkav yderkant. Kanterne er afrundede. Den er tykkere i midten end øverst og nederst

»Crottin de Chavignol«-/»Chavignol«-ostene har følgende analytiske egenskaber:

— det samlede tørstofindhold er på mellem 37 g og 45 g pr. ost

— fedstofindholdet udgør mindst 45 % af tørstoffet

— osten vejer mellem 60 g og 90 g, når den forlader virksomheden.

3.3. Råvarer (kun for forarbejdede produkter)

Det præciseres, at besætningen senest den 1. januar 2017 udelukkende må bestå af geder af alperacen.

3.4. Foder (kun for produkter af animalsk oprindelse)

Mindst 50 % af tørstoffet i den daglige foderration skal udgøres af foder, der består af mindst 70 % græs, hø eller wrapballer.

Foder i wrapballer må højst udgøre 50 % af det daglige indtag af tørfoder. Ensileret foder er forbudt.

Senest den 1. januar 2017 skal al foder produceres i det geografiske område.

Fodertilskud bestående af koncentreret og/eller tørret foder må højst udgøre 50 % af den daglige ration af tørfoder og skal være råvarer, der kan blandes i foderet, og som er opført på en positivliste.

Mindst halvdelen skal produceres i det geografiske område.

Således skal mindst 75 % af malkebesætningens samlede daglige ration af tørfoder produceres i det geografiske område defineret i punkt 4 senest den 1. januar 2017.

Senest den 1. januar 2017 skal det foderareal, der årligt anvendes til gedebesætningen, være på mindst 1 ha pr. 12 geder og være beliggende i det geografiske område, der er defineret i punkt 4 nedenfor. Græsarealet på bedriften skal være på mindst 1 ha pr. 24 geder. For at opfylde dette krav er det imidlertid tilladt at købe foder produceret i det geografiske område. I så fald fastsættes et tilsvarende areal på grundlag af 4 t tørstof = 1 ha foderareal. Højst halvdelen af besætningens årlige foderindtag må komme fra dette areal.

3.5. Specifikke etaper af produktionen, som skal finde sted i det afgrænsede geografiske område

Mælkeproduktionen og fremstillingen og lagringen af osten foregår i det geografiske område, der er defineret i punkt 4 nedenfor.

3.6. Særlige regler vedrørende udskæring, rivning eller emballering osv.

Ingen

3.7. Specifikke mærkningsregler

På hver eneste etiket på oste eller ostepartier med oprindelsesbetegnelsen »Crottin de Chavignol«/»Chavignol« angives følgende:

— oprindelsesbetegnelsen skrevet med en skriftstørrelse, der er mindst to tredjedele af den største af skriftstørrelserne på etiketten

— betegnelsen »appellation d'origine protégée« (beskyttet oprindelsesbetegnelse)

— EU's BOB-symbol.

Ud over de mærkningsregler, der gælder for ost i almindelighed, må der hverken på etiketten, i reklamer, på fakturaer eller i andre handelspapirer angives andre benævnelser eller betegnelser sammen med den pågældende betegnelse med undtagelse af:

— særlige fabriks- eller varemærker

— beskrivelse af modningsprocessen.

Alle oste, der sælges via mellemmand, skal forsynes med en individuel etiket.

Navnet »Crottin de Chavignol«/»Chavignol« efterfulgt af udtrykket »Appellation d'origine protégée« (beskyttet oprindelsesbetegnelse) skal anføres på fakturaer og i andre handelspapirer.

4. Præcis afgrænsning af det geografiske område

Mælkeproduktionen og fremstillingen og modningen af osten foregår i det geografiske område, der omfatter landbrugsområdet Pays-Fort sancerrois og de tilstødende områder, som består af kommunerne i følgende departementer:

— Cher:

Følgende kantoner: Aix-d'Angillon, Baugy, La Chapelle-d'Angillon, Henrichemont, Léré, Levet, Mehun-sur-Yèvre, Nérondes, Saint-Doulchard, Saint-Martin-d'Auxigny, Sancergues, Sancerre, Vailly-sur-Sauldre: alle kommuner

Følgende kommuner: Argent-sur-Sauldre, Aubigny-sur-Nère, Blancafort, Bourges, Bussy, Cerbois, Civray, Corquoy, Lantan, Lazenay, Limeux, Lunery, Mareuil-sur-Arnon, Morthomiers, Nançay, Neuvy-sur-Barangeon, Oizon, Osmery, Plou, Poisieux, Preuilly, Primelles, Quincy, Raymond, Saint-Denis-de-Palin, Saint-Florent-sur-Cher, Saint-Germain-des-Bois, Saint-Laurent, Serruelles, Le Subdray, Villeneuve-sur-Cher, Vouzeron.

— Loiret:

Châtillon-sur-Loire-kantonen: alle kommuner.

Følgende kommuner: Bonny-sur-Loire, Cerdon, Coullons, Faverelles, Ousson-sur-Loire, Poilly-lès-Gien, Saint-Brisson-sur-Loire, Saint-Martin-sur-Ocre, Thou.

— Nièvre:

Følgende kantoner: Cosne-Cours sur Loire Nord og Cosne-Cours sur Loire Sud: alle kommuner.

Følgende kommuner: Arquian, Bulcy, Donzy, Garchy, La Charité-sur-Loire, Mesves-sur-Loire, Narcy, Pouilly-sur-Loire, Raveau, Saint-Andelain, Saint-Laurent-l'Abbaye, Saint-Martin-sur-Nohain, Saint-Quentin-sur-Nohain, Suilly-la-Tour, Saint-Vérain, Tracy-sur-Loire, Varennes-lès-Narcy.

5. Tilknytning til det geografiske område

5.1. Det geografiske områdes egenart

Det geografiske område er beliggende i landbrugsområdet Pays-Fort sancerrois og omfatter ligeledes de tilstødende områder: Champagne berrichonne, Coteaux de la Loire og Coteaux de Sologne, der er kendetegnet ved enge på lerholdige og kalk- og lerholdige jorde, som skaber gunstige betingelser for gedernes foderindtag.

Dette område var historisk set et fattigt landbrugsområde, hvor bedrifter inden for blandet planteavl, dyrkning af foder, vin og frugt samt avl af små hårdføre drøvtyggere har udviklet en gedeproduktion på subsistensniveau. På disse bedrifter stod kvinderne for opdræt af geder og ostefremstilling. Forafdrypningen var en af de metoder, som kvinderne i Champagne berrichonne kunne anvende til at lette formningen ved at udskyde den og således få mere tid til de mange andre arbejdsopgaver såvel ude som inde på disse bedrifter med blandet plante- og husdyravl.

Udtrykket »crottin« kommer af »crot«, der betyder hul og navnlig betegner flodbrederne, hvor kvinderne vaskede tøj. Den lerholdige jord omkring disse »crots« blev anvendt af bønderne til fremstilling af lervarer, i første omgang små olielamper og senere hen små osteforme.

Gedeopdræt og ostefremstilling har således i hvert fald siden det 16. århundrede været en supplerende indtægtskilde for landmændene i det geografiske område. I landbrugs- og vindyrkningsområderne i Champagne berrichonne blev disse små oste ofte spist af arbejderne og daglejerne i markerne og vinmarkerne. Alt efter årstiden og mængden af mælk fremstod »Crottin de Chavignol«/»Chavignol«-osten med eller uden hvid eller blå skimmel, og endog i en langtidsmodnet (»repassé«) udgave midt om vinteren.

De fremstillingsmetoder, der anvendes i dag, bygger på de traditionelle metoder. Osten fremstilles ved laktisk koagulering af fuldfed råmælk fra geder med tilsætning af en mindre mængde osteløbe. Under fremstillingen skal ostemassen forafdryppes i lærred. Ostemassen formes efterfølgende i en kegleform med bestemte dimensioner og vendes mindst én gang i formen. Osten modnes i mindst 10 dage ved reguleret temperatur og luftfugtighed. Ved fremstilling af langtidsmodnede oste (fromages repassés) forlænges minimumsmodningsperioden i lukket atmosfære.

5.2. Produktets egenart

»Crottin de Chavignol«-/»Chavignol«-osten er en lille ost fremstillet af fuldfed råmælk fra geder. Den har en cylindrisk flad form med en meget let konkav diameter på midten. Den har en fin skorpe med eller uden hvid eller blå skimmel.

Den langtidsmodnede ost (fromage repassé) er dækket af blå penicillium og har en blød konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Anvendelsen af en kegleform med bestemte dimensioner giver »Crottin de Chavignol«-/»Chavignol«-osten en karakteristisk form, der forstærkes af vendingen i formen midtvejs under afdrypningen. »Crottin de Chavignol«-/»Chavignol«-ostens form kan desuden tilskrives et procesdiagram, der indebærer forafdrypning af ostemassen.

I forafdrypningsfasen opnår den friske ost det ønskede vandindhold ved udtagning af formen, og ostens form (forholdet mellem vægt og overflade) giver »Crottin de Chavignol«/»Chavignol« den karakteristiske skimmel. Ostens facon kan ligeledes tilskrives anvendelsen af formen, der fremstilles lokalt.

»Crottin de Chavignol«-/»Chavignol«-osten er ligeledes kendetegnet ved dens forskelligartede udseende (fin skorpe med eller uden hvid eller blå skimmel og for den langtidsmodnede osts vedkommende brun med blå skimmel).

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4)

https://www.inao.gouv.fr/fichier/CDCChavignol.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af Europa-Parlamentets og Rådets forordning (EU) nr. 1151/2012.

(4) Se fodnote 3.